b'\n_START_ARTICLE_\nMatej \xc5\xa0ekli\n_START_SECTION_\n\xc5\xbdivljenje\n_START_PARAGRAPH_\nNa Filozofski fakulteti v Ljubljani je leta 2001 diplomiral iz primerjalnega slovanskega jezikoslovja in slovenistike, leta 2007 pa doktoriral iz jezikoslovja. Predava na Oddelku za slavistiko in Oddelku slovenistiko Filozofske fakultete, sodeluje z In\xc5\xa1titutom za slovenski jezik Frana Ramov\xc5\xa1a ZRC SAZU, od 2018 je predsednik Slavisti\xc4\x8dnega dru\xc5\xa1tva Slovenije. _NEWLINE_Podro\xc4\x8dja, ki jih raziskuje, so primerjalno jezikoslovje slovanskih jezikov, zgodovinska slovnica in nare\xc4\x8djeslovje slovenskega jezika, slovensko imenoslovje ter jeziki v stiku. Leta 2008 je izdal znanstveno monografijo Zemljepisna in osebna lastna imena v kraju Livek in njegovi okolici, je tudi soavtor dveh jezikovnih atlasov: Slovenskega lingvisti\xc4\x8dnega atlasa (SLA) in Slovanskega lingvisti\xc4\x8dnega atlasa (OLA).\n_START_SECTION_\nIzobrazba\n_START_PARAGRAPH_\n28. 5. 2001 je diplomiral iz primerjalnega slovanskega jezikoslovja in slovenistike (z diplomsko nalogo Neregularni refleks za psl. *\xc4\x9b v rezijanskem nare\xc4\x8dju sloven\xc5\xa1\xc4\x8dine, mentorici red. prof. dr. Alenka \xc5\xa0ivic-Dular in red. prof. dr. Vera Smole) ter leta 27. 9. 2007 doktoriral iz jezikoslovja (z doktorsko disertacijo Ledinska imena v kraju Livek in njegovi okolici, mentorica red. prof. dr. Alenka \xc5\xa0ivic-Dular), oboje na Filozofski fakulteti Univerze v Ljubljani._NEWLINE_V letnem semestru \xc5\xa1tudijskega leta 1999 je \xc5\xa1tudiral slavistiko na Karlovi univerzi v Pragi, v \xc5\xa1tudijskem letu 2001\xe2\x80\x9302 pa na Filolo\xc5\xa1ki fakulteti Univerze v Leipzigu na \xc5\xa1tudijskih programih Nem\xc5\xa1ko-slovansko imenoslovje in Sorabistika (lu\xc5\xbei\xc5\xa1ka srb\xc5\xa1\xc4\x8dina), hkrati pa se v organizaciji In\xc5\xa1tituta za interdisciplinarne baltske \xc5\xa1tudije Univerze v M\xc3\xbcnstru seznanjal z litovskim jezikom, knji\xc5\xbeevnostjo in kulturo v Bonnu in Vilni. _NEWLINE_Strokovno se je izpopolnjeval tudi na poletnih \xc5\xa1olah slovanskih jezikov na \xc4\x8ce\xc5\xa1kem (\xc4\x8de\xc5\xa1ki jezik), Poljskem (poljski jezik), v Lu\xc5\xbeici (Nem\xc4\x8dija) (lu\xc5\xbei\xc5\xa1kosrbski jezik), Ukrajini (ukrajinski jezik), Bolgariji (bolgarski jezik), Makedoniji (makedonski jezik), na Slova\xc5\xa1kem (slova\xc5\xa1ki jezik) ter med Ka\xc5\xa1ubi (Poljska) (ka\xc5\xa1ubski jezik) ter indoevropeisti\xc4\x8dnih jezikoslovnih poletnih \xc5\xa1olah (Leiden na Nizozemskem).'